Δημοσίευση αιτήσεως καταχωρίσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2001/C 354/05)

Η δημοσίευση αυτή παρέχει το δικαίωμα υποβολής ενστάσεως κατά την έννοια του άρθρου 7 του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμοδίας αρχής ενός κράτους μέλους εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως το στοιχείο 4.6, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2081/92.

ΚΑΝΟΝΙΣΜΟΣ (ΕΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΗΣΗΣ: ΑΡΘΡΟ 5

ΠΟΠ (x) ΠΓΕ ( )

Αριθμός φακέλου που δίδεται από το κράτος μέλος: -

1. Αρμόδια εθνική αρχή Ονομασία: Institut national des appellations d'origine

Διεύθυνση: 138, Champs-Élysées, F-75008 Paris

Τηλ.: (33) 153 89 80 00

Φαξ: (33) 142 25 57 97.

2. Αιτούσα ομάδα 2.1. Ονομασία: Syndicat du Piment d'Espelette

2.2. Διεύθυνση: Mairie, F-64250 Espelette

2.3. Σύνθεση: παραγωγοί/μεταποιητές

3. Τύπος του προϊόντος: Λαχανικό - Κατηγορία 1-8.

4. Περιγραφή των προδιαγραφών (σύνοψη του άρθρου 4 παράγραφος 2)

4.1. Ονομασία: Πιπέρι Espelette ή Piment d'Espelette-Ezpeletako Biperra

4.2. Περιγραφή: Το πιπέρι Espelette χαρακτηρίζεται από δυνατή μυρωδιά στην οποία επικρατεί το καπνιστό και φρουτώδες άρωμα σε συνδυασμό με μια γεύση στον ουρανίσκο καυτερή αλλά όχι υπερβολική. Το πιπέρι Espelette έχει χρώμα κόκκινο όταν είναι ώριμο και παρουσιάζεται σε τρεις μορφές:

- σε νωπό ολόκληρο πιπέρι: δεν παρουσιάζει πράσινο χρωματισμό, το σχήμα του είναι κανονικό και κωνικό και το μήκος του μεταξύ 7 έως 14 cm χωρίς το κοτσάνι,

- σε σχοινί: οι πιπεριές δένονται σε σχοινί ανά 2 ή 3 ή 4, έχουν κόκκινο χρώμα και σχήμα κανονικό και κωνικό, μήκος μεταξύ 7 και 14 cm. Ένα σχοινί περιλαμβάνει 20 ή 30 ή 40 ή 60 ή 80 ή 100 πιπεριές ίδιου μεγέθους,

- σε σκόνη: η σκόνη προκύπτει από άλεση πιπεριών που προέρχονται από την ίδια εκμετάλλευση. Η άλεση πραγματοποιείται μετά από περίοδο ωρίμανσης και αποξήρανσης σε φούρνο και η σκόνη της πιπεριάς Espelette έχει χρώμα πορτοκαλί έως κόκκινο πορτοκαλί.

4.3. Γεωγραφική περιοχή: Η γεωγραφική περιοχή παραγωγής, μεταποίησης και συσκευασίας περιλαμβάνει δέκα κοινότητες του διαμερίσματος Pyrénées-Atlantiques. Οι κοινότητες που περιλαμβάνονται στο σύνολο τους είναι οι Larressore et Souraïde, και οι κοινότητες που περιλαμβάνονται εν μέρει είναι οι Aïnhoa, Cambo-les-Bains, Espelette, Halsou, Itxassou, Jatxou, Saint-Pée-sur-Nivelle και Ustaritz.

4.4. Απόδειξη προέλευσης: Η καλλιέργεια της πιπεριάς εισήχθη στην περιοχή Espelette τον XVI αιώνα και έφθασε πιθανώς στην επαρχία του Labourd μέσω της Ισπανίας κατά τον ίδιο τρόπο όπως ο αραβόσιτος που εισήχθη μέσω της κοιλάδας του Nive. Τον XVII αιώνα είχε αντικαταστήσει το μαύρο πιπέρι στην καρύκευση και διατήρηση των κρεάτων. Το 1745, στο βάσκικο λεξικό του πατέρα Manuel de Larramendi η πιπεριά Espelette περιγράφεται ως μπαχαρικό. Καλλιεργούνταν σε λαχανόκηπους από γυναίκες, κυρίως για οικιακή χρήση ή για πώλησή του σε αλλαντοπώλες ή ξενοδόχους, ένας μεγάλος αριθμός των οποίων είχε εγκατασταθεί στο Espelette όταν επιτράπηκε το εμπόριο από το Λουδοβίκο XV.

Παρόλες τις μεγάλες αλλαγές που συνέβησαν στην ύπαιθρο κατά τη διάρκεια του XIX και του XX αιώνα, η πιπεριά Espelette εξακολούθησε να καλλιεργείται διότι ήταν άμεσα συνδεδεμένη με την τοπική γαστρονομική παράδοση και με την χαρακτηριστική ταυτότητα της περιοχής. Η καλλιέργεια της πιπεριάς επιτρέπει τη διατήρηση διαφορετικών καλλιεργειών στις εκμεταλλεύσεις καθώς και τη διατήρηση της κτηνοτροφίας. Η αποξήρανση των πιπεριών στις προσόψεις των σπιτιών το φθινόπωρο αποτελεί ένα χαρακτηριστικό πολιτισμικό στοιχείο της περιοχής.

Η εμπορία της πιπεριάς Espelette piment d'Espelette-Ezpeletako Biperra σε νωπή ολόκληρη μορφή, σε σχοινί ή σε σκόνη πρέπει να πληροί μια διαδικασία έγκρισης η οποία περιλαμβάνει κυρίως αισθητηριακές εξετάσεις. Για τις νωπές ολόκληρες πιπεριές ή για αυτές που είναι περασμένες σε σχοινί οι εξετάσεις αυτές είναι περιοδικές ενώ για τη σκόνη, μετά τις εν λόγω εξετάσεις, εκδίδεται πιστοποιητικό έγκρισης.

Από τη στιγμή της αποστολής του, το προϊόν τίθεται σε εμπορία μέσω ενός ειδικού συστήματος σήμανσης που περιλαμβάνει την ονομασία. Για τη σκόνη, στο εν λόγω σύστημα αναφέρεται το έτος συγκομιδής της.

4.5. Μέθοδος παραγωγής: Οι πιπεριές πρέπει να έχουν παραχθεί, μεταποιηθεί και συσκευασθεί εντός της γεωγραφικής περιοχής. Επιπλέον, η συγκομιδή των πιπεριών πρέπει να έχει γίνει από συγκεκριμένα αγροτεμάχια που βρίσκονται εντός της περιοχής παραγωγής. Οι πιπεριές προέρχονται αποκλειστικά από την ποικιλία Gorria του είδους Capsicum annuum L. ή ανταποκρίνονται στην περιγραφή της ποικιλίας. Οι παραγωγοί μπορούν να χρησιμοποιούν σπόρους προς σπορά που προέρχονται από την εκμετάλλευσή τους.

Η φύτευση πραγματοποιείται στο ύπαιθρο μεταξύ 1ης Απριλίου και 15ης Ιουλίου. Η καλλιέργεια υπό κάλυψη απαγορεύεται. Το διάστημα μεταξύ των γραμμών φύτευσης είναι τουλάχιστον 60 cm και η πυκνότητα φύτευσης κυμαίνεται μεταξύ 10000 φυτών/εκτάριο και 30000 φυτών/εκτάριο σε περίπτωση απλής φύτευσης και σε περίπτωση διπλής φύτευσης είναι 60000 φυτά/εκτάριο. Χρησιμοποιείται μόνο φυσικό λίπασμα γεωργικής προέλευσης. Η άρδευση απαγορεύεται εκτός περιόδου μεταφύτευσης, με εξαίρεση περιόδους συνεχιζόμενης ξηρασίας. Από την 1η Απριλίου έως τις 31 Μαΐου και κατά το τέλος της περιόδου καλλιέργειας (από τις 25 Οκτωβρίου) επιτρέπεται να χρησιμοποιηθεί προστασία κατά του παγετώνα. Απαγορεύεται η χρησιμοποίηση αποφυλλωτικής ουσίας.

Η συγκομιδή των πιπεριών γίνεται με το χέρι καθώς ωριμάζουν. Μπορεί να γίνει συγκομιδή μόνο εφόσον το 80 % της επιφάνειας τους είναι κόκκινο. Σε ένα αγροτεμάχιο, η μέγιστη ετήσια απόδοση είναι ένα κιλό νωπών πιπεριών ανά φυτό και 30 τόνοι νωπών πιπεριών ανά εκτάριο.

Η ταξινόμηση των πιπεριών γίνεται με το χέρι και πραγματοποιείται από τον παραγωγό εντός 48 ωρών μετά τη συγκομιδή. Μετά την ταξινόμηση οι πιπεριές αποστέλλονται νωπές ή σε σχοινί ή τοποθετούνται προς ωρίμανση για την παρασκευή της σκόνης. Απαγορεύεται η αποθήκευση των πιπεριών σε ψυκτικό χώρο. Οι πιπεριές που προορίζονται να πωληθούν σε σκόνη, μετά από ταξινόμηση, αφήνονται να ωριμάσουν επί 15 μέρες τουλάχιστον σε ένα χώρο ζεστό και αεριζόμενο που επιτρέπει τη φυσική ξήρανση. Μετά από το τέλος της εν λόγω περιόδου, οι πιπεριές τοποθετούνται σε φούρνο όπου ξηραίνονται για κάποιες ώρες και κατόπιν αλέθονται. Η σκόνη προέρχεται από μεταποίηση πιπεριών που προέρχονται αποκλειστικά από την ίδια εκμετάλλευση. Η τελευταία μεταποίηση των πιπεριών σε σκόνη της συγκεκριμένης περιόδου εμπορίας πρέπει να πραγματοποιηθεί το αργότερο στις 30 Μαρτίου μετά τη συγκομιδή. Απαγορεύεται η ανάμιξη σκόνης που προέρχεται από δύο διαφορετικές περιόδους συγκομιδής.

4.6. Δεσμός με το γεωγραφικό περιβάλλον: Το πιπέρι Espelette είναι σήμερα το μόνο παραδοσιακό πιπέρι που χρησιμοποιείται ως μπαχαρικό και το οποίο παράγεται στη Γαλλία. Πράγματι, η τροπική προέλευση του είδους Capsicum annuum L., στο οποίο ανήκει το εν λόγω πιπέρι, δεν ενδείκνυται για καλλιέργεια και μεταποίηση σε μπαχαρικό στα γαλλικά γεωγραφικά πλάτη, εκτός υπό πολύ ειδικές συνθήκες και για ένα τύπο ποικιλίας που έχει προσαρμοσθεί στα εν λόγω γεωγραφικά πλάτη.

Πρέπει να ποτίζεται με άφθονο νερό και τακτικά αλλά δεν ανέχεται ούτε έλλειψη ούτε πλεόνασμα νερού.

Επίσης, το φυτό αρχίζει να αναπτύσσεται από μία θερμοκρασία σε επίπεδο εδάφους ανώτερης των 12 °C και αυξάνει σημαντικά όταν οι μέσες θερμοκρασίες φθάνουν τους 20 °C με μικρή διαφορά θερμοκρασίας μεταξύ της νύχτας και της ημέρας.

Η μικρή περιοχή του Espelette παρουσιάζει ιδιαίτερα κλιματολογικά χαρακτηριστικά που συνδέονται με την επικράτηση υγρών δυτικών και βορειοδυτικών ρευμάτων (ρεύματα που έρχονται από τον ωκεανό), εφόσον ο ωκεανός βρίσκεται δυτικά, δεν υπάρχουν υψηλά όρη μεταξύ του ωκεανού και της εν λόγω περιοχής και τα υψηλά όρη βρίσκονται στον νότο και ανατολικά. Τα Πυρηναία Όρη σχηματίζουν στην εν λόγω περιοχή ένα τεράστιο αμφιθέατρο ανοιχτό προς τα βορειοδυτικά. Αυτό έχει ως συνέπεια άφθονες και συχνές βροχές κατά την περίοδο ανάπτυξης της πιπεριάς και δεν υπάρχει μεγάλη διαφορά μεταξύ των ελάχιστων και μέγιστων θερμοκρασιών.

Το κλίμα της εν λόγω περιοχής συνδυάζει, επομένως, με μοναδικό τρόπο γι' αυτό το γεωγραφικό πλάτος τις συνθήκες θερμοκρασίας και υγρασίας που απαιτούνται για την ανάπτυξη του φυτού και που είναι απαραίτητες για τη μετατροπή του σε μπαχαρικό.

Η τοπική ποικιλία είναι το άμεσο αποτέλεσμα των παρατηρήσεων και των γνώσεων των τοπικών παραγωγών: αντικατοπτρίζει τη σχέση που έχουν οι παραγωγοί με το περιβάλλον και είναι εξαιρετικά καλά προσαρμοσμένη στις κλιματολογικές συνθήκες της περιοχής. Κατά τη διάρκεια των αιώνων, ο άνθρωπος κατόρθωσε να διατηρήσει την εν λόγω ποικιλία και τις παραδοσιακές τεχνικές καλλιέργειας, αποξήρανσης και επεξεργασίας που επέτρεψαν στο εν λόγω προϊόν να διατηρήσει τα αυθεντικά του χαρακτηριστικά. Η πιπεριά Espelette διατηρεί την ιδιαιτερότητά της λόγω της άριστης προσαρμογής της στο εν λόγω περιβάλλον.

4.7. Δομή του ελέγχου: - INAO, 138, avenue des Champs-Élysées, F-75008 Paris

- DGCCRF, 59, boulevard V. Auriol, F-75703 Paris Cedex 13.

4.8. Σήμανση: Η σήμανση των πιπεριών που τυγχάνουν της ελεγχόμενης ονομασίας προέλευσης "Piment d'Espelette" ή "Piment d'Espelette-Ezpeletako Biperra" περιλαμβάνει την ένδειξη "Piment d'Espelette" ή "Piment d'Espelette-Ezpeletako Biperra" που αναγράφεται με στοιχεία τουλάχιστον κατά 1,3 φορές μεγαλύτερα των μεγαλύτερων στοιχείων που εμφαίνονται στην ετικέτα και την ένδειξη "Appellation d'Origine Contrôlée" ή "AOC" αμέσως πριν ή μετά την ονομασία χωρίς ενδιάμεση ένδειξη. Ένα ειδικό σύστημα σήμανσης στο οποίο περιλαμβάνεται η ονομασία συνοδεύει το προϊόν από την αποστολή του. Για τη σκόνη πιπεριάς, πρέπει να αναφέρεται το έτος συγκομιδής.

4.9. Εθνικές απαιτήσεις: Διάταγμα σχετικά με την ελεγχόμενη ονομασία προέλευσης "Piment d'Espelette" ή "Piment d'Espelette ή Ezpeletako Biperra."

Αριθ. ΕΟΚ: G/FR/00131/2000.05.18.

Ημερομηνία παραλαβής του φακέλου: 15 Μαΐου 2001.